Vești proaste pentru milioane de șoferi. Autostrada A8 se amână. CNAIR a respins studiul de fezabilitate
- Bianca Ion
- 16 martie 2024, 17:59
Conform unui comunicat emis sâmbătă, 16 martie, Compania Națională de Administrare a Infrastructurii Rutiere a declarat că studiul de fezabilitate pentru segmentul Târgu Neamț - Iași - Ungheni pentru autostrada A8 a fost respins din cauza erorilor și a lipsei de informații. Această situație va conduce la întârzieri și penalități.
Studiu de Fezabilitate pentru Autostrada "Unirii" A8, respins
Într-un comunicat de presă referitor la starea diferitelor secțiuni ale Autostrăzii "Unirii" A8, Compania de Autostrăzi menționează că studiul de fezabilitate a fost predat de către prestatorul CONSITRANS S.A. în data de 15 februarie.
"În urma analizei s-a constatat faptul ca Studiul de Fezabilitate este incomplet și prezintă numeroase erori/lipsuri, fiind respins de către CNAIR în data de 05.03.2024", transmite CNAIR.
CNAIR ia în calcul pentalități pentru depășirea termenului
Conform declarației Companiei de Drumuri, termenul limită pentru predarea studiului de fezabilitate a rămas fixat pentru data de 15 februarie și, prin urmare, acesta nu a fost respectat. Ca rezultat, se aplică penalități pentru întârziere în acest moment.
"Prestatorul, CONSITRANS, și-a asumat în cadrul ședințelor de progres organizate de către CNAIR că va transmite documentele lipsă din cadrul Studiului de Fezabilitate, până la sfârșitul săptămânii", anunță CNAIR.
Totodată, CNAIR precizează în comunicatul emis că "în prezent, se află în curs de desfășurare etapa de identificare a proprietarilor, fiind întâmpinate probleme din cauza lipsei de informații în zonele UAT Costești, Lețcani, Rediu, Popricani și Golăești".
În paralel, din data de "12.12.2023 a fost transmis memoriul de prezentare spre a fi depus la Agenția pentru Protecția Mediului Iași. În cadrul documentației au fost identificate erori, ce au fost remediate, iar completările necesare au fost depuse de către CNAIR".
"De asemenea, prestatorul a depus documentația necesară obținerii avizului de gospodărire a apelor, fiind emise observații în data de 16.02.2024. Prestatorul a transmis în data de 05.03.2024 completările solicitate, în prezent așteptându-se un punct de vedere din partea ABA Bârlad și ABA Siret", mai transmite CNAIR.
Contractul pentru autostrada A8 are o valoare de 58,8 milioane de lei
Încă din luna mai 2021, este în curs de desfășurare contractul în valoare de 58,8 milioane de lei cu firma de proiectare Consitrans pentru revizuirea Studiului de Fezabilitate și elaborarea Proiectului Tehnic pentru tronsonul din "Autostrada Unirii" A8, de la Târgu Neamț la Iași și mai departe până la Ungheni.
Inițial, termenul de finalizare a contractului era de 25 de luni. Pe segmentul "montan" al A8, CNAIR a reușit în cele din urmă să încheie contracte pentru proiectare și execuție pentru cele două tronsoane din capetele autostrăzii, ambele incluse în PNRR și care trebuie finalizate până în 2026.
La data de 16 februarie 2024, CNAIR a semnat contractul cu antreprenorul turc NUROL INSAAT VE TICARET A.S. pentru secțiunea Târgu Mureș - Miercurea Nirajului. Pentru cealaltă porțiune a Autostrăzii A8, între Târgu Mureș și Iași, cuprinsă în PNRR, cei 30 de kilometri între Leghin și Moțca, unde contractul cu UMB a fost semnat la sfârșitul lunii septembrie 2023. Contractele pentru loturile finanțate prin PNRR au fost deja semnate.